ซังโกะฯเกาะยานยนต์เฟื่องจ่อขายไอพีโอ
ซังโกะ ไดคาซติ้ง สบโอกาสอุตสาหกรรมยานยนต์โตกระฉูด ยื่นขายหุ้นไอพีโอ 44 ล้านหุ้น เล็งเข้าเทรดตลาด เอ็ม เอ ไอ
11 ม.ค. 2556

ซังโกะ ไดคาซติ้ง สบโอกาสอุตสาหกรรมยานยนต์โตกระฉูด ยื่นขายหุ้นไอพีโอ 44 ล้านหุ้น เล็งเข้าเทรดตลาด เอ็ม เอ ไอ
นายมาซามิ คัตซูโมโต ประธานกรรมการและประธานเจ้าหน้าที่บริหาร บริษัท ซังโกะ ไดคาซติ้ง (ประเทศไทย) เปิดเผยว่า บริษัทได้ยื่นแบบแสดงรายการข้อมูล (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต) เพื่อจะเสนอขายหุ้นเพิ่มทุน ให้กับประชาชนทั่วไปเป็นครั้งแรก (ไอพีโอ) จำนวน 44 ล้านหุ้น มูลค่าที่ตราไว้ (พาร์) หุ้นละ 0.50 บาท เพื่อนำเงินใช้ในการขยายกำลังผลิตและโรงงานที่ระยอง ซึ่งได้เข้าซื้อที่ดินเมื่อปีที่ผ่านมา โดยได้แต่งตั้งให้ บล.โนมูระ พัฒนสิน เป็นที่ปรึกษาทางการเงิน 
ปัจจุบันบริษัทมีทุนจดทะเบียน 111 ล้านบาท หลังขายหุ้นไอพีโอบริษัทจะมีทุนเรียกชำระแล้ว 110 ล้านบาท 
ทั้งนี้ ซังโกะ ไดคาซติ้ง เป็นผู้ดำเนินธุรกิจผลิตชิ้นส่วนอะลูมิเนียมและสังกะสีฉีดขึ้นรูปด้วยแม่พิมพ์ ฉีดหล่อความดันสูงหรือ HPDC ให้กับลูกค้าในอุตสาหกรรมรถยนต์ อุสาหกรรมรถจักรยานยนต์ อุตสาหกรรมเครื่องใช้ไฟฟ้า และอุตสาหกรรมเครื่องจักรกลการเกษตร
“การตัดสินใจเข้าระดมทุนถือว่าเป็นจังหวะที่เหมาะและสอดคล้องกับการเติบโตของอุตสาหกรรมรถยนต์ที่เติบโตอย่างมาก และสนับสนุนให้ธุรกิจของบริษัทเติบโตอย่างมากในปี 2555 และโตต่อเนื่องในปีนี้”
ขณะที่ผลดำเนินงานของบริษัทที่ผ่านมามีอัตราการเติบโตทุกปี โดยปี 2554 มีรายได้รวม 364.65 ล้านบาท กำไรสุทธิ 7.19 ล้านบาท และงวด 9 เดือนปี 2555 มีรายได้รวม 364.83 ล้านบาท กำไรสุทธิ 19.68 ล้านบาท